Diari Oficial de la Generalitat Valenciana


Sumari del DOGV 2299, del 29-06-1994 (1994/831842)

ORDRE de 10 de Juny de 1994, de la Conselleria de Cultura, per la qual es convoca un concurs públic per a la concessió de beques de col.laboració per a la realització de pràctiques en mitjans àudio-visuals i en l'inventari i catalogació del patrimoni musical i teatral de la Comunitat Valenciana durant 1994.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/10/(2)/dof/vci/html**

### Dades del document

Número de DOGV
:   2299

Data del DOGV
:   29-06-1994

Secció del DOGV
:   DISPOSICIONS GENERALS

Número del document
:   1994/831842


Data del document
:   10-06-1994

Organisme emissor
:   Conselleria de Cultura

Tipus de document
:   Ordre

ORDRE de 10 de juny de 1994, de la Conselleria de Cultura, per la qual es convoca un concurs públic per a la concessió de beques de col·laboració per a la realització de pràctiques en mitjans àudio-visuals i en l'inventari i catalogació del patrimoni musical i teatral de la Comunitat Valenciana durant 1994. [94/4311]  
La Conselleria de Cultura, dins el marc de la seua política de promoció cultural, preveu entre els seus objectius completar la formació i facilitar la professionalització de persones interessades en diversos camps relacionats amb l'activitat cultural, des de la familiarització amb tècniques i instruments, fins a la catalogació i l'inventari dels distints fenòmens que formen el teixit cultural actual de la Comunitat Valenciana.  
En aquest sentit, la Conselleria de Cultura, a fi d'incrementar el desplegament curricular d'estudiants i llicenciats, té el propòsit de facilitar l'accés a les activitats pràctiques dels distints aspectes de la gestió cultural, i considera que, a més dels coneixements tèrmics especialitzats, aquesta pràctica sols es pot adquirir mitjançant la col·laboració activa en els treballs habituals de la Conselleria de Cultura, on la presència de personal qualificat en garanteix un bon aprofitament.  
Per tot això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Es convoca concurs públic per a la concessió de tres beques de col·laboració que es duran a terme a la Conselleria de Cultura, Direcció General de Promoció Cultural, Servei de Promoció Cultural i Mitjans Àudio-visuals, per a la realització de pràctiques en:  
- L'inventari i catalogació del patrimoni musical i teatral de la Comunitat Valenciana pel que fa a les seues festes i tradicions (dues beques).  
- Mitjans àudio-visuals (una beca).  
Segon  
L'import d'aquestes beques es passarà a càrrec de la línia 407 del programa 97.88.218.82, denominada {REF Beques per a formació i perfeccionament}, del pressupost de 1994.  
L'import global màxim destinat a aquestes beques serà d'un milió cinc-centes mil pessetes (1.500.000 PTA).  
Tercer  
S'aproven las bases per les quals es regeix aquesta convocatòria,incloses com a annex I en aquesta ordre, i el model d'instància que s'hi inclou com a annex II.  
DISPOSICIONS FINALS  
Primera  
Es faculta el director general de Promoció Cultural perquè, dins de l'àmbit de les seues competències, dicte les instruccions que considere necessàries per dur a terme el que disposa aquesta ordre.  
Segona  
Aquesta ordre entrarà en vigor el mateix dia que es publique en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu, en el termini de dos mesos, comptador des del dia de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a aquest òrgan, d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la llei 30/1992, de 26 de novembre.  
València, 10 de juny de 1994  
La consellera de Cultura,  
PILAR PEDRAZA MARTÍNEZ  
ANNEX I  
Bases de la convocatòria per a la concessió de beques de col·laboració per a la realització de pràctiques en mitjans àudio-visuals i en l'inventari i catalogació del patrimoni musical i teatral de la Comunitat Valenciana, a la Conselleria de Cultura, Direcció General de Promoció Cultural, Servei de Promoció Cultural i Mitjans Àudio-visuals, durant 1994.  
Primera. Objecte de la convocatòria  
La Conselleria de Cultura convoca concurs públic per a la concessió de tres beques de col·laboració, que es duran a terme en el Servei de Promoció Cultural i Mitjans Àudio-visuals de la Direcció General de Promoció Cultural per a la realització de pràctiques en:   
- L'inventari i catalogació del patrimoni musical i teatral de la Comunitat Valenciana (dos beques).  
- Mitjans Àudio-visuals (una beca).  
Segona. Requisits  
Les beques de col·laboració objecte d'aquesta convocatòria s'adjudicaran a través d'un concurs entre els diversos aspirants que complesquen els requisits següents, que hauran d'acreditar documentalment:  
- Per a les beques de l'inventari i catalogació del patrimoni musical i teatral:  
1) Ser espanyol i residir a la Comunitat Valenciana.  
2) Ser llicenciat en qualsevol especialitat d'humanitats o estar cursant el segon cicle.   
3) No tenir una altra ajuda de la Conselleria de Cultura.  
- Per a la beca de mitjans àudio-visuals:  
1) Ser espanyol i residir a la Comunitat Valenciana .  
2) Titulació: FP2 imatge i so.  
3) No tenir una altra ajuda de la Conselleria de Cultura.  
Tercera. Mèrits  
Es consideraran preferents els mèrits següents:  
- Per a les beques d'inventari i catalogació del patrimoni musical i teatral:   
a) Expedient acadèmic (de 0 a 3 punts).  
b) Realització de cursets especialitzats (de 0 a 2 punts).  
c) Coneixements d'informàtica (de 0 a 1,5 punts).  
d) Coneixement de les dues llengües oficials de la Comunitat Valenciana (de 0 a 1,5 punts).  
e) Altres mèrits relacionats amb la matèria objecte d'aquesta convocatòria (de 0 a 2 punts).  
- Per a la beca de mitjans àudio-visuals   
a) Expedient acadèmic (de 0 a 4 punts).  
b) Realització de cursets especialitzats (de 0 a 2 punts).  
c) Coneixement de les dos llengües oficials de la Comunitat Valenciana (de 0 a 1,5 punts).  
d) Altres mèrits relacionats amb la matèria objecte d'aquesta convocatòria (de 0 a 2,5 punts).  
Quarta. Obligacions  
Les obligacions dels becaris consistiran a:  
a) Col·laborar amb el personal tècnic de la Conselleria de Cultura en els treballs especificats en la convocatòria, per aquest motiu hauran d'acudir als locals de la mateixa conselleria durant el temps que tinguen la beca, que serà de cinc mesos a partir de la data de notificació, i faran un total de 30 hores setmanals.  
b) Sotmetre's a les actuacions de control financer que corresponen a la Intervenció General en relació amb la beca concedida.  
c) Comunicar a la Conselleria de Cultura l'obtenció de subvencions o ajudes per a la mateixa finalitat, procedents de qualsevol administració o ens públic.  
d) Són també obligacions dels beneficiaris d'aquestes beques, les que, amb caràcter general, s'estableixen en l'article 7 del Decret 108/1992, de 6 de juliol, del Govern Valencià.  
Cinquena. Dotació econòmica  
La dotació de cada una de les beques de col·laboració serà de cinc-centes mil pessetes (500.000 PTA), de les quals podran satisfer-se pagaments parcials, amb l'expedició prèvia d'un certificat d'aprofitament per part del cap del servei esmentat.  
Sisena. Sol·licituds i terminis.  
Els participants en el concurs sol·licitaran la beca a la qual aspiren mitjançant una instància dirigida a la Conselleria de Cultura (segons el model de l'annex II), i presentada en dos exemplars en el Registre General de la Conselleria de Cultura, en les direccions territorials corresponents, en els centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels mitjans establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Caldrà adjuntar a la instància la documentació següent:  
- Currículum.  
- Certificat d'estudis o títol corresponent.  
- Certificat d'empadronament.  
- Fotocòpia DNI.  
- Declaració jurada de no tenir relació laboral ni cap beca de la Conselleria de Cultura   
- Altres documents que acrediten la possessió de títols, mèrits docents, investigadors o professionals que es vulguen al·legar.   
El termini de presentació de sol·licituds serà de quinze dies comptadors des de l'endemà de la publicació d'aquesta ordre en el Diari Oficial de la Generalitat Valenciana.  
   
Setena. Adjudicació de les beques.  
Per a la valoració dels mèrits dels sol·licitants es constitueix una comissió qualificadora, integrada per:  
- President: director general de Promoció Cultural.  
- Vocals: cap del Servei de Promoció Cultural i Mitjans Àudio-visuals, cap de la Secció de Difusió Cultural i cap de la Secció de Cinema.  
- Secretari: tècnic del Servei de Promoció Cultural i Mitjans Àudio-visuals.  
La comissió qualificadora té facultats per a fer totes les proves i comprovacions que considere necessàries per a la millor qualificació dels mèrits adduïts pels aspirants.  
Una vegada finalitzada la valoració dels expedients dels aspirants, el director general de Promoció Cultural elevarà una proposta a la consellera de Cultura, que dictarà la resolució corresponent d'adjudicació de les beques.  
Així mateix, la comissió qualificadora podrà formular una proposta que declare desertes les beques de col·laboració si, segons el seu parer, no hi haguera concursants amb mèrits suficients. Els dictàmens i propostes de la comissió qualificadora seran inapel·lables.  
Vuitena. Termini de resolució  
El termini màxim per a dictar-hi una resolució serà de tres mesos, comptadors des del dia que acabe el termini de presentació de sol·licituds. Transcorregut aquest termini sense que s'haja dictat cap resolució, es donaran per desestimades les sol·licituds.  
Novena. Incompatibilitats  
Les beques de col·laboració seran incompatibles amb la realització de treballs o estudis que impedesquen o dificulten el compliment de la finalitat proposta i/o la utilització d'altres ajudes similars.  
Deu. Propietat dels treballs  
Els treballs realitzats quedaran en propietat de la Conselleria de Cultura i no podran ser utilitzats pels autors sense l'autorització corresponents.  
   
Onze. Suspensió de la beca   
D'acord amb el que disposa l'article 7.2 del Decret 108/1992 (DOGV 16/7/92), quedarà sense efecte la concessió de la beca, després de l'audiència amb la persona interessada, quan no es realitze l'activitat que en motivà la concessió, quan es deixen de complir els requisits exigits o quan s'incomplesquen, sense causa que ho justifique, les condicions establertes en la convocatòria.  
Dotze. Vincles de la beca  
El fet d'haver aconseguit les beques no estableix cap tipus de relació laboral amb la Conselleria de Cultura, ni suposa cap compromís d'incorporació posterior a les plantilles d'aquest centre.  
ANNEX II  
Model d'instància   
..., amb DNI número ..., amb domicili a ..., CP ..., carrer ..., número ..., i el telèfon ...  
EXPOSE:  
1. Que complesc els requisits establerts en l'Ordre de .. de ... de 1994, de la Conselleria de Cultura, per la qual es convoca concurs públic per a la concessió de beques de col·laboració per a la realització de pràctiques en mitjans àudio-visuals i en l'inventari i la catalogació del patrimoni musical i teatral de la Comunitat Valenciana durant 1994.  
2. Que hi adjunte la documentació següent:  
- Currículum.  
- Certificat d'estudis o títol corresponent.  
- Certificat d'empadronament.  
- Fotocòpia del DNI.  
- Declaració jurada de no tenir relació laboral ni cap beca de la Conselleria de Cultura.  
- Altres documents que acrediten la possesió de títols, mèrits docents, investigadors o professionals.   
SOL.LICITE prendre part en la convocatòria esmentada, per tal d'aconseguir una de les beques de (\*) ...  
En el cas d'obtenir la beca, desitjaria que la quantitat d'aquesta fora ingressada en l'entitat bancària ..., amb el codi ..., en la sucursal ubicada a ..., carrer ...número, ..., codi ..., i en el compte corrent número ..., a nom de ...  
Així mateix, em compromet a complir les disposicions previstes en les bases de la convocatòria.  
..., ... de ... de 1994.  
Signat:  
(\*) Especifiqueu si és d'inventari i catalogació del patrimoni musical i teatral o de mitjans àudio-visuals.  
CONSELLERIA DE CULTURA  
DE LA GENERALITAT VALENCIANA


Còpia Permalink ELI